text: অনলাইন (১ মাস আগে) জুন ২৩, ২০২১, বুধবার, ৮:৫২ অপরাহ্ন | সর্বশেষ আপডেট: ১১:৫৭ অপরাহ্ন
  প্রধানমন্ত্রী শেখ হাসিনার বেসরকারি শিল্প ও বিনিয়োগ বিষয়ক উপদেষ্টা ঢাকা-১ আসনের সংসদ সদস্য সালমান ফজলুর রহমান এমপি দোহার-নবাবগঞ্জবাসীকে করোনা বিষয়ে দিকনির্দেশনা দিয়েছেন। চলমান করোন পরিস্থিতি নিয়ে বুধবার বিকালে স্থানীয় প্রশাসনের সঙ্গে আয়োজিত এক মতবিনিময় সভায় ভিডিও কনফারেন্সের মাধ্যমে যুক্ত হয়ে প্রধান অতিথির বক্তব্যে তিনি এসব কথা বলেন।
  সালমান এফ রহমান বলেন, কীভাবে কোন উপায়ে দোহার ও নবাবগঞ্জ উপজেলাবাসীদের এই মহামারির হাত থেকে রক্ষা করতে সচেতন করা যায় সেই পদক্ষেপ গ্রহণ করা হবে। এর জন্য ঢাকা জেলা সিভিল সার্জনকে নির্দেশ দেয়া হয়েছে। দোহার ও নবাবগঞ্জ উপজেলাবাসীকে রক্ষার্থে ৭ দিনের লকডাউনে উপজেলার সঙ্গে সকল জেলা ও উপজেলার যোগাযোগ বিচ্ছিন্ন করা হবে। গণসচেতনতা সৃষ্টির লক্ষ্যে প্রসাশনের উদ্যোগে মাইকিং করা হবে। করোনা রোগী শনাক্তের পর বাড়িতে বাড়িতে লাল নিশান টানানো হবে। এসকল বিষয় নিশ্চিতে থানা পুলিশের নজরদারি আরো বৃদ্ধি করা হবে।
  করোনা পরিস্থিতি নিয়ন্ত্রণে ও করোনা নিয়ে উপজেলাবাসীকে দুশ্চিন্তা না করার জন্য এমপি সালমান এফ রহমান সকলকে সহযোগিতা করার আহ্বান জানান। এই দুই উপজেলায় বিনা চিকিৎসায় কোনো রোগী মারা না যায়, তার জন্য উপজেলাবাসীর উন্নত স্বাস্থ্য সেবা নিশ্চিত করতে সকল প্রকার ব্যবস্থা হাসপাতালে নেয়া আছে বলেও জানান তিনি।
  ঢাকা জেলা প্রশাসক মো. শহীদুল ইসলামের সভাপতিত্বে ভিডিও কনফারেন্সে বিশেষ অতিথি হিসেবে যুক্ত হন স্বাস্থ্য শিক্ষা ও পরিবার পরিকল্পনা বিভাগের সচিব মোহাম্মদ আলী নুর। উপস্থিত ছিলেন পুলিশ সুপার মারুফ হোসেন সরদার, জেলা সিভিল সার্জন ডাক্তার আবুল হোসেন মো. মইনুল আহসান, দোহার উপজেলা পরিষদের চেয়ারম্যান মো. আলমগীর হোসেন, নবাবগঞ্জ উপজেলা পরিষদের চেয়ারম্যান আলহাজ নাসিরউদ্দিন আহমেদ ঝিলু, নবাবগঞ্জ উপজেলা নির্বাহী অফিসার এইচ এম সালাউদ্দীন মনজু, দোহার উপজেলা নির্বাহী অফিসার এএফ এম ফিরুজ মাহমুদ, দোহার থানার ওসি মোস্তফা কামাল, নবাবগঞ্জ থানার ওসি সিরাজুল ইসলাম, নবাবগঞ্জ উপজেলা স্বাস্থ্য কর্মকর্তা ডা. শহিদুল ইসলাম, দোহার উপজেলা স্বাস্থ্য কর্মকর্তা ডা. জসিম উদ্দিন।